Source: http://birosag.hu/media/aktualis/osszbiroi-ertekezlet-gyori-torvenyszeken
Timestamp: 2017-09-23 03:44:24
Document Index: 29473981

Matched Legal Cases: ['BÍRÓSÁG\n', 'Kúria ', 'Bíróság ', 'bíróság ', 'Bíróság ', 'bíróság ', 'Kúria ']

Összbírói értekezlet a Győri Törvényszéken | BÍRÓSÁG
2014. ápr. 22. - 15:57, OBH-Sajto2
A mai napon 11 órai kezdettel tartotta dr. Takács József, a Győri Törvényszék elnöke éves beszámolóját összbírói értekezlet keretében. Az értekezleten részt vett dr. Darák Péter a Kúria elnöke, dr. Gyarmathy Judit, az OBH elnökhelyettese, valamint Trappné dr. Kiszely rita az OBT tagja, valamint elfogadta a meghívást vendéként dr. Josef Glatz, a Wiener Neustadt-i Tartományi Bíróság elnöke.
Dr. Takács József kiemelte, hogy a 2013. évben az ügyérkezés általánosságban csökkenő tendenciát mutatott a Győri Törvényszék elsőfokú ügyeit és a járásbíróságok ügyszámát illetően, de kiemelkedően magas volt a cégbíróság ügyérkezése, valamint a szabálysértési ügyérkezés. A cégbíróságra 2013. első két hónapjában a korábbi éves ügymennyiség érkezett a jogszabályváltozásnak köszönhetően, szabálysértési ügyekben pedig 2013-ban az érkezett ügyek száma meghaladta a 7500 ügyet.
A legfontosabb ügyforgalmi adatok ismertetését követően kitért a bíróságok időszerű és hatékony ítélkezésére, amelyre utaló adat, hogy az ügyek jelentős hányada – járási szinten polgári és gazdasági ügyekben 85 %-a – elsőfokon egy éven belül jogerősen befejeződik. Emellett a büntetőügyek 60-70 %-a is elsőfokon befejeződik egy éven belül.
A hosszú pertartamú ügyeket illetően üdvözölte, hogy a törvényszéki elsőfokú ügyekben jelentős csökkenés volt tapasztalható, illetve a Győri Járásbíróságon a 2011. évi 10 %-hoz képest 2013-ban 5,5 % volt a két éven túli büntetőügyek száma. A törvényszéki ügyekkel kapcsolatban hangsúlyozta azt is, hogy az ún. deviza htiteles perek az elsőfokú ügyek 21 %-át teszik ki.
A bíróságok külső kapcsolatai köréből a győri Széchenyi István Egyetemmel kialakult szakmai kapcsolatot, sajtóval való aktív kapcsolatot, a Nyitott Bíróság programot – melyen a 2013. évben több, mint 350 diák vett részt a megyében – és a nemzetközi kapcsolatok fontosságát emelte ki.
A bíróságok gazdálkodásával kapcsolatban hangsúlyozta, hogy az épületek energiahatékonysága érdekében megvalósult a Mosonmagyaróvári Járásbíróság nyílászáróinak cseréje, több épület szigetelése, illetve pályázati forrásból a Győri,, Soproni Járásbíróságokon, a Győri Közigazgatási-és Munkaügyi Bíróságon valamint a Győri Törvényszéken gyermekmeghallgató szobák kialakítása zajlott le.
Dr. Darák Péter, a Kúria elnöke szerint arra a kérdésre, hogy a megyebeli bíróságok jobban szolgálták-e a jogkereső állampolgárok érdekeit a korábbi évhez képest, egyértelmű igennel válaszolhatunk. Ezt erősítette meg dr. Gyarmathy Judit, az OBH elnökhelyettese, aki az igazgatási vezetők azon törekvéseit méltatta, amellyel a hosszú pertartamú ügyek mielőbbi befejezését célozzák és amelynek köszönhetően Győrben öt éven túli büntető ügy nincsen folyamatban, míg polgári ügyek közül is elenyésző az ilyen hosszú pertartamú ügyek száma.